«Det ligger en slags trøst i å tenke på Benjamins håndtrykk mens vi lå oppi der og ventet på hjelp.»
Men fotografen og friluftsmannen døde av skadene samme ettermiddag. – Det er så forferdelig vondt. Men det ligger en slags trøst i at vi fikk kjenne Benjamins håndtrykk en siste gang mens vi lå oppi der, sier Dag Sandvik til Fri Flyt. Tilbake står to av hans beste venner, Sandvik og Hermund Kvamme, som var med på den skjebnesvangre turen. Nå forteller de til magasinet Fri Flyt om ulykken. De tre hadde sett seg ut en bratt og krevende renne på 800 høydemeter på vestsiden av fjellet Flenjaeggi ved Gudvangen. Ingen av dem hadde vært der før, men en kamerat hadde besøkt den et par uker tidligere. De tre brukte rundt tre timer på turen opp. Benjamin Hjort hadde alltid med seg kamera for å dokumentere sine naturopplevelser. Bildene publiserte han blant annet på sin egen hjemmeside. På denne siste turen så han også sitt snitt til å sikre seg noen blinkskudd av kameratene.Dag og Hermund startet med å kjøre hver sin linje ned fra toppen av renna mens Benjamin fotograferte. Han var storfornøyd med vinkelen og ville gjerne ta flere bilder på samme sted, så kameratene gikk opp for å kjøre en gang til. – Hermund gjorde seg klar til å kjøre, og da var vi en mann over og en mann under Benjamin, som lå på hoften litt til siden for oss. Stemningen var på topp, forteller Dag Sandvik til Fri Flyt. I samme øyeblikk hørte han et slags dump, og like etter et høyt skrik fra Hermund som sto øverst. Han så Benjamin ligge på et flak som var i ferd med å akselerere voldsomt nedover renna.– Han passerte nær meg i en sky av snø som raste nedover, men ikke så nær at jeg ble tatt med i skredet. Farten ned i den trange og svingete rennen var voldsom, og det var åpenbart at dette var alvorlig, forteller Dag Sandvik til Fri Flyt. Dag ringte 113, før han og Hermund begynte å kjøre nedover med sender/mottageren i søkefunksjon. I bunnen av rennen så de ballongene på Benjamins skredsekk, og etter rundt 10 minutter hadde de gravd ham frem. – Benjamin pustet da vi fant han, men var ved redusert bevissthet. Vi holdt han i hendene og han klemte tilbake, og etter hvert fikk vi enkle svar fra han, forteller Dag. Snart kom mannskap fra det lokale brannvesenet til stedet, og etter hvert ambulansefolk. På det tidspunktet trodde de to turkameratene at Benjamin skulle overleve. Husker du? Jannicke (42) – Alt jeg klarte å tenke var «Jeg skal ikke dø i dag» Men evakueringen viste seg å bli vanskelig i det bratte og utfordrende terrenget. Til slutt ble et SeaKing-helikopter tilkalt for å heise Benjamin ut. – I starten lå vi i snøen sammen med Benjamin og holdt han i hendene. Selv om han snakket usammenhengende, så klemte han oss tilbake. Etter hvert trakk vi oss unna og satt i lyngen og fulgte med. Så så de at redningsmannskapene begynte intens hjerte- og lungeredning. Tre timer etterpå ble han fløyet ut, og døde senere på sykehuset.Benjamin Hjorts søster, Vilde Batzer ønsker å takke alle som har vist omtanke og støtte etter ulykken. «Vi er utrolig takknemlige overfor hans to venner som klarte å grave ham ut på kort tid, og som sammen med redningsmannskapene jobbet hardt for å redde ham under vanskelige omstendigheter», skriver hun i et Facebook-innlegg som VG har fått tillatelse til å gjengi. – Han var en fyr som var ekstremt god til å komme seg på tur, gjerne lange turer til eksotiske strøk. Han startet som elvepadler og har gått videre til å være fjellklatrer, frikjører og nødhjelpsleverandør, sier nettredaktøren i Fri Flyt, Tore Meirik, til VG. Benjamin var også fast bidragsyter til magasinet Fri Flyt. Han hadde i tillegg en fast spalte i padlemagasinet Kayak Session og var en meget erfaren tv-fotograf. Han filmet blant annet TV-programmet Drømmeturen med Cecilie Skog og Alexander Gamme. Cecilie Skog la i går ut Fri Flyts omtale av ulykken på sin Facebook-side, sammen med kommentaren «tusen takk for alt du var, Benjamin.»
Da Benjamin Hjort (37) ble tatt av skredet, kjempet kameratene for å grave ham ut av snømassene.